Nos Mathildis comitissa Nivernensis: notum facimus universis, quod nos, solo charitatis intuitu, et ob remedium anime nostre et parentum nostrorum, concessimus ordini Fratrum-Minorum in civitate nostra Autissiodori, locum illum in quo ipsi morantur, qui noster erat, et de justitia nostra, ad inhabitandum ibi, omnem libertatem quam Fratrum necessitas et ordinis requirit utilitas quantum ad loci habitationem, quandiu ibidem moram fecerint, ipsis in omnibus concedentes, hoc tamen salvo, quod porta que sita est ad caput ecclesie ipsorum Fratrum, videlicet illa que est inter portam dictorum Fratrum, per quam communiter ingreditur et ecclesiam cathedralem, obstruatur infra annum. Retinemus autem nobis et nostris heredibus proprietatem fundi, usu Fratribus, sicut superius expressum est, remanente. Ita tamen quod si aliqua occasione dictos Fratres de dicto loco contingat recedere, edificia et usu ad nos et heredes nostros libere revertentur. Quod ut ratum et firmum permaneat in futurum, presentes litteras sigilli nostri munimine roborari fecimus. Datum apud Intrannem, anno Domini M. CC. LII. mense aprili.